Skole betoog teen bendesOnlustepolisie hou wag terwyl leerlinge van Bulumko en Joe Slovo-skole buite die Wes-Kaapse departement van onderwys betoog (9 September 2016) (Foto: Ashraf Hendricks, GroundUp) Meer as ŉ 100 leerlinge van skole in Khayelitsha in Kaapstad het Vrydag buite die Wes-Kaapse departement van onderwys teen bendebedrywighede in skole betoog. ŉ Graad 10-leerling van Bulumko Secondary School het gesê sy betoog teen bendebedrywighede by haar skool, berig Ashraf Hendricks van GroundUp. Nog ŉ leerling het gesê ander leerders bring “messe en vuurwapens” skool toe. ŉ Graad 11-leerling van Bulumko het gesê weens bendebedrywighede het “onderwys tot ŉ stilstand gekom. Sy het gesê sy het gesien hoe leerlinge in ŉ klas met ŉ skerp voorwerp gesteek word. Verskeie leerlinge is Donderdag glo beseer tydens ŉ mesgeveg tussen bendelede by die skool. “Bendebedrywighede spoel ongelukkig soms oor tot in skole in gebiede waar dit prominent is,” het die provinsiale departement van onderwys gesê. “Bendebedrywighede is ŉ breë maatskaplike kwessie en alhoewel die onderwysdepartement nie alleen daarvoor verantwoordelik gehou kan word nie, probeer ons ons bes om die impak daarvan op skole te minimaliseer.” Leerlinge het by die ingang van die departement vergader, struggle-liedjies gesing en gedreunsing: “We want Debbie [Schafer, provinsiale minister van onderwys]!” Talle beamptes van die polisie se onluste-eenheid, polisievoertuie en ŉ Njala-pantservoertuig was op bystand. Michael Milayo, provinsiale voorsitter van die Congress of SA Students (Cosas), het gesê die studente is gefrustreerd met Schafer. “Sy moet met onmiddellike effek bedank,” het hy gesê. Masimange Mkhosaan, provinsiale adjunksekretaris van Cosas, het Schafer daarvan beskuldig dat sy slegs in “wit skole” belangstel. Mkhosaan het gesê wanneer dit by Khayelitsha kom, reageer sy nie. Die departement van onderwys ontken bewerings van rassisme. ŉ Memorandum is aan Tau Mateseliso, adjunk direkteur-generaal van instansie-ontwikkeling en samewerking, oorhandig. Van die griewe van Bulumko Secondary School sluit in dat leerlinge, wat hulself aan bendebedrywighede skuldig maak, geskors moet word, die behoefte aan 24 uur-sekuriteit en ŉ einde aan lyfstraf. Joe Slovo Secondary School het Woensdag sy memorandum oorhandig. Mkhosaan het gesê hulle beplan om ŉ volledige memorandum van verskeie skole in die Wes-Kaap aan die departement te oorhandig. Bron: GroundUp